26. rujna 2024.

PRIOPĆENJE ZA MEDIJE

**Djeca emotivnim apelom „Mama, budi zdrava!“ već osmu godinu pozivaju na pregled koji spašava život**

**„Draga mama, molim te brini o sebi jer mi trebaš, jer te volim, jer si moja jedina mama“, emocionalni je apel koji će tijekom „ružičastog listopada“ dobiti preko 100.000 žena diljem Hrvatske. U sklopu projekta „Mama, budi zdrava!“, djeca iz gotovo tristo škola i vrtića svojim će majkama donijeti personalizirane edukativne letke, koje je pripremila Udruga žena oboljelih i liječenih od raka SVE za NJU. Početak osmog izdanja kampanje obilježen je u zagrebačkoj X. gimnaziji „Ivan Supek“, uz jednoglasni poziv učenika upućen vlastitim majkama da se odazovu pregledu kod liječnika. Prema procjenama, rak dojke pogađa jednu od deset žena u Hrvatskoj te oko jedan posto muškaraca.**

*Svi trebamo dati maksimum u prevenciji raka. Ove godine doprijet ćemo do više žena nego ikada prije kako bismo ih potaknuli na brigu o zdravlju. Na tom putu imamo najbolje saveznike koje možemo poželjeti - djecu. Dodatna zadaća svakog od nas jest da na vlastitom primjeru najmlađima pokažemo kako brinuti o sebi da bi i oni sami kasnije postali odgovorni u samopregledima i prevenciji bolesti,* otvorila je **Ljiljana Vukota**, glavna tajnica Udruge SVE za NJU i pozdravila okupljene.

Rak dojke godišnje je dijagnosticiran kod oko 3.000 žena u Hrvatskoj, a glavni rizični čimbenici uključuju dob, kasnu menopauzu, ranu menstruaciju, liječenje zračenjem i genetske predispozicije. Na neke od njih nije moguće utjecati, no, upozoravaju stručnjaci, zdravim životnim navikama rizik od pojave raka i drugih bolesti može se smanjiti za čak 30 posto. Za sve generacije, neovisno o spolu, ključan je samopregled dojki, kao najbolji način praćenja stanja između kontrolnih pregleda.

*Udruga SVE za NJU pokazala je na koji način odgojno-obrazovni i zdravstveni sustav mogu djelovati zajedno.* *Projekt „Mama, budi zdrava!“ ima dokazano pozitivan utjecaj na naše društvo, što pokazuju i prošlogodišnji rezultati – sudjelovanje 192 obrazovne ustanove iz 137 gradova i mjesta te podjela 64.500 personaliziranih letaka majkama. Uz podršku Ministarstva, ovaj projekt šalje snažnu poruku o važnosti ranog otkrivanja bolesti i potiče žene da brinu o svom zdravlju,* istaknula je **Vesna Šerepac**, predstavnica Ministarstva znanosti, obrazovanja i mladih ravnateljica Uprave za odgoj i obrazovanje.

Kao glavna rizična skupina, žene starije od 50 godina u Hrvatskoj imaju pravo na besplatnu mamografiju kroz Nacionalni program za rano otkrivanje raka dojke. Ipak, prva mamografija preporučuje se najkasnije u dobi od 38 do 40 godina jer je čak 20 posto oboljelih mlađe od 49 godina. Svakoj se ženi zato predlaže dogovor s liječnikom radi uspostave personaliziranog plana.

*Kroz godine staža sam vidjela koliko su djeca ključni čimbenici ne samo da roditelji odu na preventivne preglede, nego da brinu za svoje zdravlje. Ako se bolest otkrije u početnoj fazi, velika je šansa za 100-postotnim izlječenjem. Pozivam vas da letke uručite mamama, jer, da potaknemo i jednu mamu da ode na pregled, već smo puno napravili,* ukazala je **dr. sc. Dijana Mayer**, voditeljica Odjela za praćenje i unaprjeđenje zdravlja školske djece i mladih Hrvatskog zavoda za javno zdravstvo.

Pored apela majkama da dogovore pregled kod liječnika, edukativni letak sadrži i informacije o raku vrata maternice, **materijale za očeve** te djecu uči zdravim navikama na njima prilagođen način. Uz to, učenici od prve, 2017. godine, tradicionalno dobivaju ružičaste balone, čija boja simbolizira upravo **borbu protiv raka dojke**.

*Ponosna sam što je upravo naša škola, koja ima najveći broj učenika u Hrvatskoj, izabrana za početnu stanicu ovogodišnjeg projekta „Mama, budi zdrava!“, Naši đaci imaju priliku biti prvi koji će svoje mame, tete, bake, sve koje ih vole i koje oni sami vole, potaknuti na preventivnu brigu o zdravlju,* naglasila je **Željka Frković**, ravnateljica X. gimnazije „Ivan Supek“.

Dodatni ovogodišnji cilj Udruge je prikupiti informacije o navikama vezanima za zdravlje, tako da [službena web stranica](https://mamabudizdrava.svezanju.hr/) sadrži **četiri pitanja na koja su sve žene pozvane odgovoriti** i pridonijeti razvoju projekta. Sve dodatne informacije o kampanji „Mama, budi zdrava!“ i načinima prevencije čak nekoliko vrsta karcinoma, nalaze se na spomenutoj stranici, a na društvenim mrežama [Facebook](https://www.facebook.com/UdrugaSVEzaNJU/?locale=hr_HR) i [Instagram](https://www.instagram.com/udrugasvezanju/) mogu se pratiti sve aktivnosti.

Ove godine projekt se odvija pod pokroviteljstvom Ministarstva znanosti, obrazovanja i mladih uz podršku Hrvatskog zavoda za javno zdravstvo, Hrvatskog zavoda za zdravstveno osiguranje i Pravobranitelja za djecu. Partneri projekta su Novartis, Roche, Avon, Manner, Merck Sharp & Dohme, Pfizer i Allianz.

Udruga žena oboljelih i liječenih od raka SVE za NJU pruža psihosocijalnu, informacijsku i logističku podršku ženama oboljelima od bilo koje vrste raka, kao i njihovim obiteljima kroz projekt Centar za psihološku pomoć. Bavi se i promocijom prevencije bolesti i razvojem zdravog stila života, educiranjem i izdavaštvom u funkciji edukacije i prevencije.